Il-karozza bomba li splodiet fil-Bidnija u li l-pulizija qed jikkonfermaw li fiha kien hemm u mietet Daphne Caruana Galizia tqabbad lil pajjiż fit-triq tal-biża'. Ser jingħadu ħafna stejjer u tejoriji dwar min jista' jkun hemm wara dan il-qtil. L-aħħar darba li ktibt dwarha kien fi Frar li għadda f'post intitolata Il-Mannara ta' Cardona kontra l-pinna ta' Daphne. Dak li għidt dakinnhar nirrepetieh illum: "Caruana Galizia ma tibza' minn ħadd. Ħalfet li ma jmejjilha ħadd u tagħmel sewwa li fejn hi konvinta tibqa' għaddejja. Għandi kull rispett lejn din l-attitudni anke jekk mhux neċessarjament li naqbel ma kull ma tgħid jew kif fil-fatt tgħidu." Hi ħasra li ħajjitha kellha tintemm b'dan il-mod brutali. Azzjoni li għalkemm hi ta' min għamilha tirrifletti ruħha fuq il-pajjiż kollu. Dawn huma azzjonijiet li jseħħu f'pajjiżi fejn tirrenja l-Mafja. Il-Mafja ma titkellimx bil-fjuri. Nistennew u naraw x'ser isir u kemm jinqabad min għamel dan l-att faħxi.
Il-bomba li qatlet lil Daphne